«Հին Երեւան» ծրագրի դեպքում «իրականացնել», «մեկնարկել» եզրույթները դարձել են խիստ հարաբերական հասկացություններ: Ու ընդհանրապես, այս ծրագրի հետ կապված՝ ամեն ինչ հարաբերական է: Շաբաթ օրը ՀՀ վարչապետ Կարեն Կարապետյանի գլխավորությամբ կառավարությունում տեղի է ունեցել կառուցապատմանը եւ շինարարությանը վերաբերող խորհրդակցություն: Այդ խորհրդակցության ժամանակ, ըստ կառավարության տարածած հաղորդագրության, անդրադարձ է եղել նաեւ «Հին Երեւան» կառուցապատման ներդրումային ծրագրի իրականացմանը: «Կարեն Կարապետյանը կարեւորել է ներդրումային ծրագրի իրականացումը, որը կնպաստի ոչ միայն հուշարձան շենքերի վերականգնմանը, ներդրումների ներգրավմանը, այլ նաեւ շինարարության ոլորտի զարգացմանը»,- նշված է հաղորդագրության մեջ: